‘মাসান’ আর ‘রমন রাঘব’এর পর অনেকেই ভেবেছিলেন আপনি শুধু নিশ ফিল্মেই কাজ করবেন। কিন্তু সঞ্জয় দত্তের বায়োপিকের অংশ হয়ে সকলের ভুল ভেঙে দিলেন...।
কোনও এক ধরনের ছবিতে কাজ করে কোনওদিনই নিজেকে বেঁধে রাখতে চাইনি। এখনও অবধি যে ক’টা ছবি করেছি, সব কিন্তু অডিশন দিয়েই পেয়েছি। ‘দত্ত’ বায়োপিকের জন্যেও দিয়েছিলাম। পেয়ে গেলাম! আসলে আমাদের দেশে এত ধরনের দর্শক রয়েছেন, যে ভাল গল্প হলে সেটা লোকে দেখবেই। সেটা ‘মাসান’ হোক বা ‘দত্ত’ বায়োপিক। আমি শুধু চেয়েছিলাম ভাল গল্পের অংশ হতে। আমার ভাগ্য ভাল যে এখনও পর্যন্ত ভাল পরিচালকরা আমায় সুযোগ দিয়েছেন। অভিনেতা হিসেবে আমার কর্তব্য দর্শককে সব রকম বিনোদন জোগানো। কোনও একটা জঁরে কাজ করে গেলে, সেটা তো ভালভাবে করতে পারব না।
সঞ্জয় দত্তের বায়োপিকের শ্যুটিং কেমন চলছে?
শ্যুটিংয়ে বেশ মজা হচ্ছে। ছবিটার অংশ হতে পেরে আমি খুবই কৃতজ্ঞ। মাত্র দু’বছর হয়েছে আমি অভিনয় জীবন শুরু করেছি। এর মধ্যেই রাজু স্যারের ছবিতে কাজ করতে পারাটা খুবই বড় ব্যাপার। রণবীর কপূরের সঙ্গে অভিনয় করাটাও একটা অন্য রকম অভিজ্ঞতা। ছবিতে আমি যে চরিত্রে অভিনয় করছি, সে সঞ্জয় দত্তের খুবই কাছের এক বন্ধু। যে সঞ্জয়ের বিপদে-আপদে সব সময় পাশে থেকেছে। বলতে পারেন, সঞ্জয়ের একটা বড় জোরের জায়গা সে। তাই রণবীরের সঙ্গে স্ক্রিন শেয়ার করার অনেকটাই সুযোগ পেয়েছি।
আপনি খুবই এক্সাইটেড মনে হচ্ছে?
আমি রণবীর কপূরের অভিনয়ের বিশাল বড় ফ্যান। আই থিঙ্ক হি ইজ ওয়ান অফ দ্য ফাইনেস্ট অ্যাক্টর অফ আওয়ার কান্ট্রি। একসঙ্গে কাজ করতে গিয়ে দেখলাম, ও কতটা পরিশ্রম করে। এমনিতেই প্রতিভাবান। তার উপর একেকটা চরিত্রের জন্যে ও অনেকটা সময় নিয়ে প্রস্তুতি নেয়। মানুষ হিসেবেও ও অসাধারণ। এত বড় তারকা, কিন্তু কোনও দম্ভ নেই। অভিনয়ের পাশাপাশি ওর ব্যবহারেও আমি মুগ্ধ।
কোনও বায়োপিকে অভিনয় করলে সব অভিনেতাদেরই পরদায় সত্যিটা ফুটিয়ে তোলার একটা বাড়তি কর্তব্য থাকে। আপনি এই চরিত্রটার জন্য কীভাবে প্রস্তুতি নিয়েছিলেন?
আমি পুরোপুরি পরিচালকের উপরই নির্ভরশীল এ ব্যাপারে। কারণ সিনেমা দিনের শেষে একটা টিমওয়ার্ক। বাস্তবটা আমি যেভাবেই দেখি না কেন, পরিচালক আর চিত্রনাট্য আমায় যেভাবে নির্দেশ দেবে, আমি তেমনটাই করব। রাজু স্যারের ভিশনের সঙ্গে নিজেকে তো মেলাতে হবেই। তাই আলাদা করে কোনও 
প্রস্তুতি নিইনি।
বিখ্যাত অ্যাকশন ডিরেক্টর শাম কৌশলের ছেলে আপনি। ছোটবেলাটা কি খুব ফিল্মিভাবে কেটেছে?
ঠিক উল্টোটা। ছোটবেলায় আর পাঁচজনের বাবার মতোই আমার বাবাও কাজে যাচ্ছেন বলে ধরে নিতাম। আমাদের বসার ঘরে কোনওদিনও সিনেমা নিয়ে আলোচনা হতো না। তাই কোনওদিন সেট’এ যাওয়া বা অভিনেতাদের সঙ্গে দেখা করার ইচ্ছেটাও আমার হয়নি। বরং মন দিয়ে পড়তাম। জানতাম, পরীক্ষায় ভাল নম্বর পেলে মা বেশিক্ষণ ক্রিকেট খেলতে দেবেন। তবে এটা ঠিক যে আমি স্কুলে প্রচুর নাটকে অভিনয় করতাম। স্টেজে পারফর্ম করাটা উপভোগ করতাম। তবে কোনওদিনই অভিনেতা হওয়ার কথা ভাবিনি। আসলে বর্তমানে বাঁচতাম। ভবিষ্যতের কথা অত চিন্তা করিনি। এই করতে করতেই একদিন ইঞ্জিনিয়ার হয়ে গেলাম। ইন্ডাস্ট্রিয়াল ভিজিটের সময় বুঝতে পারলাম ৯টা-৫টার কাজ করা আমার পক্ষে সম্ভব নয়। কী করব, নিজেকেই প্রশ্ন করলাম। তখনই ঠিক করি আমি পারফর্মার হতে চাই।
কিন্তু অভিনয়ের আগে তো ক্যামেরার পিছনে কাজ শুরু করেছিলেন?
২০০৯ সালে যখন ইঞ্জিনিয়ারিং পাশ করি, তখন দেশের এক নামী আইটি সংস্থার অফার লেটার আমার হাতে ছিল। চাকরিটা নিয়েও নিই। পাশাপাশি একটা ছ’মাসের অ্যাক্টিং কোর্সে ভর্তি হয়ে যাই। আমি দেখতে চাইছিলাম সত্যিই অভিনয় করতে চাই, না এটা শুধুই আমার শখ। ছ’মাস পর বুঝতে পারি সত্যিই চাই। তখন অনুরাগ কাশ্যপের ‘গ্যাংস অফ ওয়াসিপুর’এ অ্যাসিস্ট করি। কারণ অভিনয় শুরু করার আগে আমি শট-টেকিং, কন্টিনিউইটি, ক্যামেরার মতো টেকনিক্যাল দিকগুলো শিখতে চেয়েছিলাম। ওই ছবিতে কাজ করাটা আমার সেরা অভিজ্ঞতাগুলোর মধ্যে একটা। রিয়েল লোকেশনে খুব কম বাজেটে শ্যুট হয়েছিল। মনোজ বাজপেয়ী, রিচা চড্ডা, পীযূষ মিশ্রের মতো অভিনেতাদের সঙ্গে মিশতে পেরেছিলাম। তখনই বুঝি একজন অভিনেতার মঞ্চে অভিনয় করা কতটা দরকার। তাই মুম্বই এসে প্রথম দু’বছর মানব কল, নাসিরুদ্দিন শাহ এবং আরও অনেকের সঙ্গে থিয়েটারে যোগ দিই। তারপর অবশ্য অডিশন দিয়ে ‘জুবান’ আর ‘মাসান’এ অভিনয় করার সুযোগ পাই।
শুরুতেই বলেছেন আপনি সব ছবি অডিশনের মাধ্যমে পেয়েছেন। ইদানীং নেপোটিজম নিয়ে এত কথা হচ্ছে। আপনার এ বিষয়ে কী মত?
যখন অভিনেতা হওয়ার জন্য স্ট্রাগ্‌ল করছিলাম তখনও আমার মাথার উপর ছাদ ছিল, বাড়ির খাবার জুটত দু’বেলা। আমার যে বন্ধুরা ছোট শহর থেকে এসে অভিনেতা হওয়ার চেষ্টা করছিল, তাদের কিন্তু সেগুলোও ছিল না। ওদের লড়াইটা অনেক বেশি কঠিন। তাই নেপোটিজমকে নাকচ করে দেওয়া যায় না। তবে অভিনয় এমন একটা পেশা, যেখানে দিনের শেষে তোমার প্রতিভাই লোকে দেখবে। আমার বাবা যখন ১৯৭৮ সালে মুম্বই এসেছিলেন, বাবার হাত একদম খালি ছিল। তাই আমি যখন অভিনেতা হওয়ার কথা বলেছিলাম, বাবা বলেছিলেন, আমায় দ্বিগুণ খাটতে হবে। কারণ যারা ছোট শহর থেকে সব ছেড়ে এসে অভিনেতা হওয়ার লড়াই শুরু করে, তাদের প্যাশনের সঙ্গে তাল মেলানো খুব কঠিন। পরে দেখেছিলাম বাবা ঠিকই বলেছিলেন। থিয়েটারের বন্ধুরা একসঙ্গে অডিশন দিতে যেতাম। কাজ রোল পাওয়ার পাশাপাশি তাদের রোজকার লড়াইটাও চালাতে হতো। কী খাবে, কোথায় থাকবে ভাবতে হতো। তা-ও ওদের কী প্যাশন! ওরাই আমার সবচেয়ে বড় অনুপ্রেরণা হয়ে ওঠে। ইন্ডাস্ট্রিতে এখনও ওরাই আমার সবচেয়ে কাছের বন্ধু।